Document ID: 32013R0065

KOMISSION TÄYTÄNTÖÖNPANOASETUS (EU) N:o 65/2013,
annettu 24 päivänä tammikuuta 2013,
yksityisen varastoinnin tuen myöntämistä koskevista yhteisistä säännöistä eräiden maataloustuotteiden alalla annetun asetuksen (EY) N:o 826/2008 liitteen III muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan j alakohdan yhdessä 4 artiklan kanssa,
sekä katsoo seuraavaa:
(1)
Komission asetuksen (EY) N:o 826/2008 (2) liitteessä III olevassa A osassa säädetään, että jäsenvaltioiden on ilmoitettava komissiolle tiettyjä tietoja oliiviöljystä ja syötäväksi tarkoitetuista oliiveista eri markkinointivuosilta, ja vahvistetaan näiden tietojen toimittamisen määräajat. Siinä vahvistetaan myös yhteiset säännöt siitä, miten jäsenvaltioiden toimivaltaisten viranomaisten on toimitettava nämä tiedot komissiolle.
(2)
Markkinatilanteen seurannan parantamiseksi ja asiasta saatujen kokemusten huomioon ottamiseksi joitakin asetuksen (EY) N:o 826/2008 liitteessä III olevassa A osassa säädetyistä jäsenvaltioiden ilmoittamisvelvoitteista on syytä yksinkertaistaa, täsmentää, lisätä tai poistaa.
(3)
Tätä varten on tarpeen lisätä velvoite oliiviöljyn ja markkinointivuoden lopussa jäljellä olevien varastojen kokonaiskäytön ilmoittamisesta ja poistaa velvoite syötäväksi tarkoitettuja oliiveja koskevien tietojen ilmoittamisesta.
(4)
Sen vuoksi asetuksen (EY) N:o 826/2008 liitettä III olisi muutettava.
(5)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 826/2008 liitteessä III oleva A osa seuraavasti:
1)
Korvataan b alakohta seuraavasti:
”b)
Jäsenvaltioiden on ilmoitettava komissiolle ennen 15 päivää syyskuuta oliiviöljyn lopullinen kokonaistuotantomäärä ja oma kokonaiskäyttö edellisenä markkinointivuonna sekä markkinoinvuoden lopussa jäljellä olevat varastot.
Niiden on ilmoitettava komissiolle ennen 15 päivää lokakuuta ja 15 päivää huhtikuuta kuluvaa markkinointivuotta koskeva arvio oliiviöljyn kokonaistuotannosta sekä arvio omasta käytöstä ja markkinointivuoden lopussa jäljellä olevista varastoista.”
2)
Korvataan c alakohta seuraavasti:
”c)
Jäsenvaltioiden on ilmoitettava komissiolle kunkin markkinointivuoden syyskuusta toukokuuhun viimeistään kunkin kuukauden viidentenätoista päivänä kuukausittainen arvio markkinointivuoden alusta edeltävän kuukauden loppuun asti tuotetun oliiviöljyn määrästä.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä tammikuuta 2013.

Labels: 12
3
17
6